Szám: 1-13/2022. **ZÁRT ÜLÉS ANYAGA**

1. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2022. december 15-i zárt ülésére**

**Tárgy:** Döntés Városi Könyvtár és Művelődési-Felnőttképzési központ igazgatója által benyújtott kérelemről

**Tisztelt Képviselő testület!**

Zalaszentgrót Város Önkormányzata (továbbiakban: Önkormányzat) által fenntartott Városi Könyvtár és Művelődési-és Felnőttképzési Központ (a továbbiakban: Intézmény) igazgatójának – Varga István 8790, Zalaszentgrót, Petőfi u. 1-3 szám alatti lakosnak – a vezetői megbízása a Képviselő-testület 79/2018. (VI.28.) határozata alapján 2018. július 1-jétől 2023. június 30-ig tart.

Varga István a T. Képviselő-testülethez intézett, 2022. december 1-jén kelt kérelmében jelezte, hogy a társadalombiztosítási nyugellátásról szóló 1997. évi LXXXI. törvény 18.§ (1)-(2) bekezdései alapján az öregségi teljes nyugdíjra való jogosultsági feltételt – mind az életkor, mind az elvárt szolgálati idő mennyisége tekintetében 2023. március 25. napján teljesíti, így ettől az időponttól kezdődően az öregségi teljes nyugdíjat kíván igénybe venni.

Varga István 1977. október 01. napjától kezdődően 2020. október 31. napjáig közalkalmazotti jogviszony keretében látta el feladatait, mint ezen alapjogviszonyra épülő vezetői megbízás mellett. A kulturális intézményekben foglalkoztatottak közalkalmazotti jogviszonyának átalakulásáról, valamint egyes kulturális tárgyú törvények módosításáról szóló 2020. évi XXXII. törvény (a továbbiakban: átalakulási törvény) – amelynek hatálya az Intézményre is kiterjed – 2.§ (8) bekezdése alapján az Intézményben fennálló közalkalmazotti jogviszonyok – így az igazgató jogviszonya is – 2020. november 01-jén a törvény erejénél fogva munkaviszonnyá alakultak át.

A fenti jogszabály alapján ezt követően a foglalkoztatottak jogviszonyával kapcsolatos kérdésekben a Munka törvénykönyvéről szóló 2012. évi I. törvény (a továbbiakban: Mt.) rendelkezései az irányadók, azzal, hogy bizonyos tárgykörökben – így a végkielégítés és a jubileumi jutalom tekintetében – az átalakulást követő 5 évben továbbra is a közalkalmazottak jogállásáról szóló 1992. évi XXXII. törvény (a továbbiakban: Kjt.) szabályait kell alkalmazni.

Az igazgató által benyújtott kérelem alapján az Mt. jogviszony megszüntetésére vonatkozó rendelkezéseinek figyelembevételével az alábbi eljárásrend lefolytatása szükséges:

Az Mt. 64.§ (1) bekezdése meghatározza a jogviszony megszüntetésének eseteit, amely a közös megegyezés, a felmondás, illetve az azonnali hatályú felmondás lehet.

A munkáltató általi felmondás szabályai a következőképpen rendelkeznek:

* **Indokolási kötelezettség**: a munkáltató általi felmondás indokoláshoz kötött, amelynek valósnak és okszerűnek kell lenni. Az Mt. 66.§ (2) bekezdése alapján a felmondás indoka a munkavállaló munkaviszonnyal kapcsolatos magatartásával, képességével vagy a munkáltató működésével összefüggő ok lehet. A munkáltató működésével összefüggő okra alapított megszüntetésnek kell tekinteni - ellenkező bizonyításig - a felmondást, ha e törvény alapján nem kell indokolni az Mt. 73. § (5) bekezdése alapján. Az Mt. 66. § (9) bekezdése alapján nem köteles indokolni a munkálatót a felmondást, ha a munkavállaló nyugdíjasnak minősül. Az Mt. 294 § (1) ga) alpontja szerint nyugdíjasnak minősül az a munkavállaló, aki az öregségi nyugdíjkorhatárt betöltötte és az öregségi nyugdíjhoz szükséges szolgálati idővel rendelkezik (öregségi nyugdíjra való jogosultság). A fentiek alapján a 2023. március 25-i nappal történő jogviszony felmondásra van lehetősége a munkáltatónak, mely esetben a felmondást nem kell indokolni.
* **Felmondási idő:** a munkáltató felmondása esetén a felmondási idő 30 nap, amely a jogviszony hossza alapján – esetünkben 60 nappal – meghosszabbodik, így összesen 90 napot jelent. A felmondási idő legkorábban a felmondás közlését követő napon kezdődik.
* **Felmentés a munkavégzés alól:** a munkáltató általi felmondás esetén a felmondási idő legalább felére a munkavállalót kötelezően fel kell menteni a munkavégzés alól, amely időtartamban távolléti díj illeti meg.
* **Végkielégítés**: a munkáltató általi felmondás esetén az Mt. 77.§ (1) bekezdése alapján a munkavállalónak végkielégítés jár. Az átalakulási törvény 3.§ (5) bekezdése alapján *„ … az átalakulással létrejövő munkaviszonyra az átalakulást követő öt évében a Kjt-nek a végkielégítésre és a jubileumi jutalomra vonatkozó szabályait alkalmazni kell.”* A Kjt. végkielégítésre vonatkozó rendelkezései közül a 37. § (2) bekezdése emelendő ki, miszerint: „*Nem jogosult végkielégítésre a közalkalmazott, ha felmentésére - az egészségügyi okot kivéve - tartós alkalmatlansága vagy nem megfelelő munkavégzése miatt került sor. Nem jár továbbá végkielégítés a közalkalmazottnak, ha legkésőbb a közalkalmazotti jogviszony megszűnésének időpontjában nyugdíjasnak minősül [Mt. 294. § (1) bekezdés g) pont].”* A jogviszony tervezett megszüntetésének időpontjában az igazgató nyugdíjasnak minősül, mivel betölti az öregségi nyugdíjjogosultsághoz szükséges életkort, így végkielégítésre nem jogosult.

Az Mt., Kjt, valamint az átalakulási törvény rendelkezései alapján:

* munkaviszony megszüntetésének időpontja: 2023. március 25.
* a munkaviszony megszüntetésének módja: munkáltató általi felmondás
* felmondási idő: 90 nap, amelynek kezdete: 2022. december 26.
* felmentés a munkavégzés alól kötelezően: 45 nap, utolsó munkában töltött nap: 2023. február 8.
* szabadság időarányosan 2023. március 25. napjáig: 7 nap

Az Intézmény jelenleg hatályos Alapító Okiratának 5.1 pontja alapján a vezető kinevezésével, illetve felmentésével kapcsolatos döntés Zalaszentgrót Város Önkormányzata Képviselő-testületének hatáskörébe tartozik, míg az egyéb munkáltatói jogokat Zalaszentgrót Város polgármestere gyakorolja. A Magyarország helyi önkormányzatairól szóló 2011. évi CLXXXIX. törvény 46.§ (2) bekezdésének b) pontja alapján az érintett kérése alapján az előterjesztést a képviselő-testület zárt ülés keretében tárgyalja.

A Szociális és Humán Ügyek Bizottsága az előterjesztést a 2022. december 08-i ülésén megtárgyalta, a 41/2022. (XII.8.) számú határozatával elfogadta, és a Képviselő-testület részére elfogadásra javasolja.

Kérem a Tisztelt Képviselő-testületet, hogy az előterjesztést szíveskedjen megtárgyalni, majd az alábbi határozati javaslatokat elfogadni:

**Határozati javaslat:**

Zalaszentgrót Város Önkormányzata Képviselő-testülete úgy dönt, hogy Varga István 8790 Zalaszentgrót Petőfi u. 1-3. szám alatti lakosnak, mint a Városi Könyvtár és Művelődési-Felnőttképzési Központ igazgatójának az intézményben fennálló, határozatlan idejű munkajogviszonyát – a társadalombiztosítási nyugellátásról szóló 1997. évi LXXXI. törvény 18.§ (1)-(2) bekezdései alapján az öregségi teljes nyugdíjra való jogosultsági feltételek teljesítése miatt előterjesztett kérelme alapján – a munka törvénykönyvéről szóló 2012. évi I. törvény (Mt.) 66. § (2) és (9) bekezdéseire, a 73. § (5) bekezdésére és a 294. § (1) ga) alpontjára figyelemmel 2023. március 25-i hatállyal munkáltató általi felmondással megszünteti, valamint a 2023. június 30. napjáig tartó, határozott idejű vezetői megbízása alól felmenti. A felmondási idő az Mt. 69. § (1) és (2) g) pontja értelmében 90 nap, amely 2022. december 26. napjától 2023. március 25. napjáig tart.

Zalaszentgrót Város Önkormányzata képviselő-testület az Mt. 70.§ (1) bekezdése alapján a felmondási idő felére a munkavállalót felmenti a munkavégzés alól, melynek időtartama 2023. február 9. napjától 2023. március 25. napjáig tart, az utolsó munkában töltött nap 2023. február 8.

Zalaszentgrót Város Önkormányzata Képviselő-testület köszönetét fejezi ki Varga István 8790, Zalaszentgrót Petőfi u. 1-3. szám alatti lakosnak, mint a Városi Könyvtár és Művelődési-Felnőttképzési Központi igazgatójának Zalaszentgrót kulturális életének előmozdításáért és szervezéséért végzett kitartó munkájáért, város és környékének közművelődési életében 45 éven keresztül betöltött aktív tevékenységének honorálásáért bruttó 2.742.076 Ft összegű juttatást biztosít – járulékokkal együtt – az önkormányzat a 2023. évi költségvetése terhére.

A Képviselőt-testület felkéri a polgármestert, hogy az időarányos szabadság mértéke és a fenti határidők figyelembevételével a szükséges munkáltatói intézkedések megtételéról gondoskodjon.

Határidő**:** 2023. március 25.

Felelős**:** Baracskai József polgármester

Zalaszentgrót, 2022. december 12.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |