**Szám:** 1-13/2022.

13. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2022. december 15-i rendes, nyilvános ülésére**

**Tárgy:** Tájékoztató gáz és villamos energia beszerzéssel kapcsolatban

**Tisztelt Képviselő-testület!**

Zalaszentgrót Város Önkormányzat Képviselő-testülete 135/2022. (IX.22.) számú határozatával döntött, hogy csatlakozik a Közbeszerzési és Ellátási Főigazgatóság által megkötött keretmegállapodásokhoz és a közbeszerzési eljárás lebonyolításával megbízott Sourcing Hungary Kft. (továbbiakban: Kft.) által az indexált képletes áras konstrukció elfogadásával a verseny újranyitásával folytatja le a beszerzést, melynek keretében

* a teljes ellátású földgáz energia beszerzésének fedezetét nettó 900 HUF/m3 fajlagos értékben,
* az általános felhasználású villamos energia beszerzésének fedezetét nettó 280 HUF/kWh fajlagos értében a 2023. évi költségvetésébe betervezi.

A döntést követően az közbeszerzési eljárás eredményesen lezajlott, bontása 2022. november 29-én megtörtént, melyen elért eredmények az alábbiak lettek:

**Villamosenergia**

A Kft-től kapott tájékoztatás alapján sikeresen zárult a 2023. évi energiabeszerzésre lefolytatott közbeszerzési eljárás, ahol mind a fedezeti értékhez, mind az önkormányzat által elérhető piaci árakhoz képest jelentős mértékű megtakarítást sikerült elérni. A jelenleg elérhető piaci árakhoz képest elért megtakarítás villamos energia tekintetében 15-20 Ft/kWh mértéket jelent.

Az időzítés is szerencsésen alakult, hiszen a nyári csúcsárakhoz képest jelenleg 60%-os csökkenést mutatnak az energiatőzsdei árak, amelyek hozzájárultak a kedvezőbb energiaárakhoz!

A csoport szerződéses időszakára mintegy 8,5 millió kWh villamos energia mennyiséget versenyeztetett a Kft. A csoportos közbeszerzési eljárás eredményeképpen összességében több mint 1,3 milliárd forintos megtakarítást sikerült realizálni.

Általános felhasználású villamos energia esetén a legjobb ajánlatot az MVM Next Energiakereskedelmi Zrt. tette 176,86 HUF/kWh\* -ás árajánlatával. (\*indexált konstrukció miatt az ár a szerződéses időszak alatt változik.)

Fent leírtak alapján a 2023.01.01. – 2023.12.31. időszakra a közbeszerzési eljárás nyertes kereskedőjével, azaz az MVM Next Energiakereskedelmi Zrt.-vel kell megkötni a villamos energia kereskedelmi szerződést.

A kereskedőváltáskor természetesen a villamos energiaellátás folyamatos marad, nincs szükség helyszíni szerelésre, kiszállásra. A villamos energiaszolgáltatáshoz szükséges mérőórák, vezetékek karbantartását továbbra is a területi elosztói engedélyes biztosítja.

**Földgáz**

A Kft.-től kapott tájékoztatás alapján, szintén sikeresen zárult a 2023. évi gázidőszaki energiabeszerzésre lefolytatott közebszerzési eljárás, ahol mind a fedezeti értékekhez, mind az önkormányzatok által elérhető piaci árakhoz képest jelentős mértékű megtakarítást sikerült elérni. A jelenleg elérhető piaci árakhoz képest elért megtakarítás földgáz energia tekintetében 90-120 Ft/m3 mértéket képvisel.

Az időzítés itt is szerencsésen alakult, hiszen a nyári csúcsárakhoz képest jelenleg 60%-os csökkenést mutatnak az energiatőzsdei árak, amelyek hozzájárultak a kedvezőbb energiaárakhoz.

A csoport szerződéses időszakára közel 5 millió kWh földgáz energia mennyiséget versenyeztetett meg a Kft. A legjobb ajánlatot az MVM Next Energiakereskedelmi Zrt. tette 62,566 HUF/kWh (668,31 HUF/m3)\* csoportra vonatkozó árajánlatával. (\*a szerződéses időszak alatt az ár a konstrukció miatt változik)

A 2023.01.01. - 2023.10.01. időszakra a közbeszerzési eljárás nyertes kereskedőjével, azaz az MVM Next Energiakereskedelmi Zrt.-vel kell megkötni a földgáz energia kereskedelmi szerződést.

A kereskedőváltáskor természetesen a földgáz energiaellátás folyamatos marad, nincs szükség helyszíni szerelésre, kiszállásra. A földgáz energiaszolgáltatáshoz szükséges mérőórák, vezetékek karbantartását továbbra is a területi elosztói engedélyes biztosítja.

Összességében elmondható, hogy a közbeszerzési eljárás során kapott árak, mind a fedezetként biztosítandó egységárhoz, mind pedig az Önkormányzatnak közvetlenül ajánlott versenypiaci árakhoz képest jóval kedvezőbb képet mutatnak, viszont az átmeneti végsőmenedékes, 2022. december 31-ig tartó időszakban biztosított árakhoz képest a villany 65%-kal (107 Ft/kWh 🡪 176, Ft/kWh), a gáz pedig 11%-kal magasabb (603 Ft/m3 🡪 668,31 Ft/m3).

A Gazdasági és Városfejlesztési Bizottság az előterjesztést 2022. december 08-i ülésén megtárgyalta, és a 93/2022. (XII.8.) számú határozatában javasolja Zalaszentgrót Város Önkormányzata Képviselő-testületének a határozati javaslat elfogadását.

Kérem a Tisztelt Képviselő-testületet, hogy az előterjesztést tárgyalja meg, majd azt követően fogadja el a következő határozati javaslatot:

**Határozati javaslat:**

Zalaszentgrót Város Önkormányzata Képviselő-testülete a gáz és villamosenergia beszerzéssel kapcsolatos tájékoztatást megismerte, azt elfogadja.

Zalaszentgrót Város Önkormányzata Képviselő-testülete felhatalmazza Baracskai József polgármestert a további szükséges intézkedések megtételére.

Határidő**:** 2022. december 31.

Felelős**:** Baracskai József polgármester

**Zalaszentgrót**, 2022. december 12.

|  |  |
| --- | --- |
|  | **Baracskai József**  polgármester |

A határozati javaslat a törvényességi

előírásoknak megfelel.

|  |  |
| --- | --- |
|  | **Dr. Simon Beáta**  jegyző |