**Szám:** 1-13/2022.

14. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2022. december 15-i rendes, nyilvános ülésére**

**Tárgy:** Döntés Karate klub kérelméről

**Tisztelt Képviselő-testület!**

Zalaszentgrót Város Önkormányzata Képviselő-testülete a 123/2022. (X.27.) számú határozatával energiahatékonyságot növelő karbantartási munkálatok elvégzéséről döntött a Batthyány L. u. 15. szám alatti ingatlan vonatkozásában. A munkálatok során a régi gimnáziumi épület jelenleg használatban lévő első épületében valósul meg a nyílászárók cseréje, mely nagyban hozzájárul a megtermelt hő épületen belüli megtartásához.

Ezen felül viszont továbbra is szükséges az épület minél hatékonyabb energiahasznosításának kidolgozása, fűtési menetrendjének korszerűsítése. Az épület használatban lévő részét jelenleg egy kombi kazán fűti, mely két külön körrel rendelkezik a földszinti és az emeleti épületrészen.

Az emeleten a korábbi évek során kialakításra került egy tornaterem, mely azóta is a Zalaszentgróti Shotokan Karate-Do Egyesület használatában áll. Ebben a helyiségben az edzések nagyrészt a délutáni órákban, valamint a hétvégén zajlanak, mely teljesen eltér az irodai munkarendtől, így arra az időre az épületben a fűtés már leáll, figyelemmel a központilag elvárt megtakarítási kötelezettségre. Annak érdekében, hogy az edzések idejére a teremben biztosított legyen egy egyedi fűtőrendszer és ne kelljen ezért a teljes emeleti szinten az épületet fűteni az Egyesület fűtő-hűtő klímarendszer beépítését és ahhoz szükséges elektromos leállás kivitelezését kéri megvalósítani az önkormányzat részéről. Az előzetes kalkulációk szerint a terem nagyságához igazított nagyobb teljesítményű klíma berendezést igényel, valamint a meglévő elektromos hálózat műszaki állapota okán hálózatfejlesztés nélküli közvetlen bekötés kialakítása tervezhető, amely mindösszesen bruttó 1 millió forint önkormányzati forrás biztosítását igényli.

Tekintettel az Egyesület nagymúltú sikeres működésére, városunk hírnevét vivő nemzeti, európai és világszintű eredményeire szükségesnek érzem, hogy további sikereikhez hozzájárulva támogassuk az egyesületet a jelenlegi gazdasági helyzetben a hatékony és költségkímélő fenntartást biztosító beruházás önkormányzat részéről történő kialakításával, melynek fedezete a 2022. évi költségvetés általános fejlesztési tartalékának terhére biztosítható.

A Gazdasági és Városfejlesztési Bizottság az előterjesztést 2022. december 08-i ülésén megtárgyalta, és a 95/2022. (XII.8.) számú határozatában javasolja Zalaszentgrót Város Önkormányzata Képviselő-testületének a határozati javaslat elfogadását.

Kérem a Tisztelt Képviselő-testületet, hogy az előterjesztést tárgyalja meg, majd azt követően fogadja el a következő határozati javaslatot:

**Határozati javaslat:**

Zalaszentgrót Város Önkormányzata Képviselő-testülete egyetért azzal, hogy a Zalaszentgróti Shotokan Karate-Do Egyesület által használt, a Zalaszentgrót, Batthyány L. u. 15. szám alatti épületben lévő emeleti terem egyedi fűtésének megoldásához hűtő-fűtő klíma berendezés kerüljön beépítésre, melynek bruttó 1.000.000 Ft-ot fedezetét a 2022. évi költségvetés általános fejlesztési tartalékának terhére biztosítja.

Zalaszentgrót Város Önkormányzata Képviselő-testülete felhatalmazza Baracskai József polgármestert a további szükséges intézkedések megtételére.

**Határidő:** 2022. december 31.

**Felelős:** Baracskai József polgármester

**Zalaszentgrót**, 2022. december 12.

|  |  |
| --- | --- |
|  | **Baracskai József**  polgármester |

A határozati javaslat a törvényességi

előírásoknak megfelel.

|  |  |
| --- | --- |
|  | **Dr. Simon Beáta**  **jegyző** |