**Szám:** 1-13/2022.

11. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2022. december 15-i rendes, nyilvános ülésére**

**Tárgy:** Zalaszentgrót Város Önkormányzata Helyi Esélyegyenlőségi Programjának felülvizsgálata

**Tisztelt Képviselő-testület:**

Az egyenlő bánásmódról és az esélyegyenlőség előmozdításáról szóló 2003. évi CXXV. törvény (a továbbiakban: Ebktv.) 31. § (1) bekezdése értelmében a települési önkormányzat ötévente öt évre szóló helyi esélyegyenlőségi programot (a továbbiakban: HEP) fogad el.

A HEP-ben helyzetelemzést kell készíteni a hátrányos helyzetű társadalmi csoportok *– különös tekintettel a nők, a mélyszegénységben élők, romák, a fogyatékkal élő személyek, valamint a gyermekek és idősek csoportjára –* oktatási, lakhatási, foglalkoztatási, egészségügyi és szociális helyzetéről, illetve a helyzetelemzésen alapuló intézkedési tervben meg kell határozni a helyzetelemzés során feltárt problémák komplex kezelése érdekében szükséges intézkedéseket.

A helyi esélyegyenlőségi program elkészítése során kiemelt figyelmet kell fordítani

*a)* az egyenlő bánásmód, az esélyegyenlőség és a társadalmi felzárkózás követelményének érvényesülését segítő intézkedésekre,

*b)* az oktatás és a képzés területén a jogellenes elkülönítés megelőzésére, illetve az azzal szembeni fellépésre, továbbá az egyenlő esélyű hozzáférés biztosításához szükséges intézkedésekre,

*c)* a közszolgáltatásokhoz, valamint az egészségügyi szolgáltatásokhoz való egyenlő esélyű hozzáférés biztosításához szükséges intézkedésekre,

*d)* olyan intézkedésekre, amelyek csökkentik a hátrányos helyzetűek munkaerő-piaci hátrányait, illetve javítják foglalkoztatási esélyeiket.

A **HEP helyzetelemző része** tartalmazza a helyi esélyegyenlőségi programok elkészítésének szabályairól és az esélyegyenlőségi mentorokról szóló 321/2011. (XII. 27.) Korm. rendelet 1. § (2) bekezdésében nevesített, esélyegyenlőségi fókuszban lévő célcsoportokba tartozók – a mélyszegénységben élők és a romák, a gyermekek, a nők, az idősek és fogyatékkal élők – számát és a teljes lakossághoz viszonyított arányát, valamint helyzetét a településen, ezáltal az adott település esélyegyenlőtlenségi problémáit.

A HEP helyzetelemzésének részét képezi a fenti célcsoportokba tartozókra vonatkozóan a szolgáltatásokhoz történő hozzáférésük alakulása, valamint az ezeken a területeken jelentkező problémák azonosítása. Meghatározásra kerültek továbbá e csoportok esélyegyenlőségét elősegítő feladatok, és azok a területek, melyek fejlesztésre szorulnak az egyenlő bánásmód érdekében.

A célok megvalósításának lépéseit, azok forrásigényét és végrehajtásuk tervezett ütemezését a **HEP Intézkedési Terve** tartalmazza. A HEP Intézkedési Tervének részét képezi továbbá a helyzetelemzésre építve az olyan beavatkozások részletes tervezése, amelyek konkrét elmozdulásokat eredményeznek az esélyegyenlőségi célcsoportokhoz tartozók helyzetének javítása szempontjából. Itt került meghatározásra a beavatkozásokhoz kapcsolódó kommunikáció. Az Intézkedési Tervnek elemét jelenti azon együttműködési rendszer felállítása is, amely a programalkotás és végrehajtás során biztosítja majd a megvalósítás, nyomon követés, ellenőrzés-értékelés, kiigazítás támogató strukturális rendszerét. Az intézkedési tervben rendelkezni kell az egyes intézkedések végrehajtásának feltételeiről, a végrehajtás ütemezéséről és felelőséről, a szükséges uniós források és hazai költségvetési források megjelölésével.

**Zalaszentgrót Város Önkormányzata** a helyi esélyegyenlőségi programok elkészítésének szabályairól és az esélyegyenlőségi mentorokról szóló 321/2011. (XII. 27.) Korm. rendeletben meghatározott tartalmi követelményeknek megfelelő formájú, **hatályos HEP-jét a 2018. november 29-i ülésén hozott 117/2018. (XI. 29.) számú képviselő-testületi határozatával, a felülvizsgálatát a 2021.április 29-i ülésen hozott 47/2021. (IV.29.) számú határozatával fogadta el.**

Az Ebktv. 31. § (4) bekezdése **a HEP kétévenként aktuális áttekintésé**t írja elő: *„A helyi esélyegyenlőségi program időarányos megvalósulását, illetve a*[*(2) bekezdésben*](http://www.opten.hu/optijus/lawtext/516/listid/1434348647365#sid280832)*meghatározott helyzet esetleges megváltozását kétévente át kell tekinteni, az áttekintés alapján szükség esetén a helyi esélyegyenlőségi programot felül kell vizsgálni, illetve a helyzetelemzést és az intézkedési tervet az új helyzetnek megfelelően kell módosítani.”*

A 321/2011. (XII. 27.) Korm. rendelet 6. §-a alapján a HEP felülvizsgálatának ki kell terjednie arra, hogy a helyzetelemzés továbbra is helytálló-e, valamint a lejárt határidejű intézkedések teljesülésére és eredményeinek felmérésére. Ha a felülvizsgálat alapján szükséges, a települési önkormányzat módosítja a helyi esélyegyenlőségi programot, vagy új helyi esélyegyenlőségi programot fogad el.

A HEP felülvizsgálatában segítő szerv a **Társadalmi Esélyteremtési Főigazgatóság** (a továbbiakban: TEF) a 321/2011. (XII. 27.) Korm. rendelet 2. §-ában meghatározott feladatköre alapján.A TEF által alkalmazott eljárásrendnek megfelelően Zalaszentgrót Város Önkormányzat – a HEP intézkedési tervében nevesített szervezetek részvételével – 2022. november 16-án **HEP Fórum**ot tartott. A HEP Fórum keretében a résztvevők (illetékes köznevelési, közoktatási, egészségügyi, szociális, család- és gyermekjóléti, munkaügyi intézmények, hatóságok, civil szervezetek, egyház stb.) által sor került a HEP 2018. évi Intézkedési Tervének felülvizsgálatára, melynek során az érintett szakemberek megtették a javaslataikat. Ennek alapján a HEP Intézkedési Tervében szükségessé vált módosítások elvégzésre kerültek az elmúlt két évben bemutatott folyamatok, trendek irányának esetleges változásai, valamint az esélyegyenlőségi célcsoportonként feltárt helyzetek és problémák aktualitása, illetve újonnan felmerülő tényezők fényében. Ezeket a módosításokat a HEP Felülvizsgálat, valamint a HEP Intézkedési terv dokumentumokban sárga színnel jelöltük. A rész, amely aktualitását vesztette áthúzással is jelölve van.

**Zalaszentgrót Város Önkormányzatának HEP-je az TEF által működtetett esélyegyenlőségi mentori hálózat szakértőjének segítségével áttekintésre került, melynek során az Intézkedési Tervben szükségessé vált módosítások elvégzésre kerültek azzal, hogy a HEP teljes körű felülvizsgálata nem indokolt tekintettel arra, hogy az elmúlt két évben a bemutatott folyamatok, trendek iránya nem változott, küldetésünk, értékeink és céljaink változatlanok, a célcsoportonként feltárt helyzetek és problémák többségében továbbra is megőrizték aktualitásukat.** A módosított Intézkedési Terv jelen előterjesztés 1. mellékletét képezi.

A HEP jelentősége abban rejlik, hogy a települési önkormányzat kizárólag akkor részesülhet az államháztartás alrendszereiből, az európai uniós forrásokból, illetőleg a nemzetközi megállapodás alapján finanszírozott egyéb programokból származó, egyedi döntés alapján nyújtott, pályázati úton odaítélt támogatásban, ha az Ebktv. előírásaival adekvát, hatályos HEP-el rendelkezik.

A Szociális és Humán Ügyek Bizottsága az előterjesztést 2022. december 08-i ülésén megtárgyalta, és a 39/2022. (XII.8.) számú határozatában javasolja Zalaszentgrót Város Önkormányzata Képviselő-testületének a határozati javaslat elfogadását.

Kérem a Tisztelt Képviselő-testületet, hogy az előterjesztést tárgyalja meg, majd azt követően fogadja el a következő határozati javaslatot:

**Határozati javaslat:**

Zalaszentgrót Város Önkormányzata Képviselő-testülete – Zalaszentgrót Város Önkormányzata Helyi Esélyegyenlőségi Programjának áttekintését követően – megállapította, hogy a programot aktualizált formában és tartalommal, a jelen előterjesztés 1. melléklete szerint, a felülvizsgált Intézkedési Tervvel együtt elfogadja.

A polgármester felkéri a jegyzőt, hogy gondoskodjon a döntésnek a Társadalmi Esélyteremtési Főigazgatóság számára történő megküldéséről.

Határidő: 2022. december 31.

Felelős: Dr. Simon Beáta jegyző

**Zalaszentgrót**, 2022. december 12.

**Baracskai József**

polgármester

A határozatai javaslat a törvényességi

követelményeknek megfelel.

**Dr. Simon Beáta**

jegyző