Szám: 1-13/2022. 16. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2022. december 15-i rendes, nyilvános ülésére**

**Tárgy:** Döntés Városi Könyvtár-és Művelődési Felnőttképzési Központ igazgatói pályázati kiírásról

**Tisztelt Képviselő testület!**

A Városi Könyvtár és Művelődési-Felnőttképzési Központ (a továbbiakban: Intézmény) Intézmény jogszerű, a szakmai előírásoknak megfelelő és hatékony működésének biztosítása érdekében szükséges a vezetői munkakör betöltése, amelynek szabályait az Intézmény Alapító Okirata határozza meg.

Az Intézmény Alapító Okiarának 5. 1 pontja – a vezető kinevezésére és felmentésére vonatkozó hatásköri rendelkezés mellett – tartalmazza, hogy a képviselő-testület a vezetői munkakör betöltésére nyilvános pályázatot ír ki, a kinevezett vezető munkaviszonyban kerül foglalkoztatásra 5 éves, határozott időtartamban a vonatkozó jogszabályok rendelkezéseinek figyelembevételével.

A vezetői pályázat kiírására és elbírálására vonatkozó rendelkezéseket a kulturális intézményben foglalkoztatottak munkaköreiről és foglalkoztatási követelményeiről, az intézményvezetői pályázat lefolytatásának rendjéről, valamint egyes kulturális tárgyú rendeletek módosításáról szóló 39/2020. (X.30.) EMMI rendelet határozza meg a következők szerint:

* az intézményvezetői munkakör betöltésének feltétele az EMMI rendelet 1.mellékletében meghatározott követelményeknek való megfelelés. Az 1. melléklet az intézmény típus alapján meghatározza a vezető részéről elvárt végzettséget, idegen-nyelvismeretet, szakmai-vezetői gyakorlatot és a tudományos tevékenységet.
* a munkakör betöltésének további feltétele önkormányzati fenntartású intézmény esetében államháztartási és vezetési ismereteket nyújtó, legalább 120 órás képzés igazolt elvégzése. Amennyiben ezzel nem rendelkezik a pályázó, akkor két éven belül be kell mutatni a képzés elvégzését igazoló dokumentumot, ennek hiányában ugyanis nem foglalkoztatható tovább. Mentesül a képzés elvégzése alól, aki jogász vagy közgazdász végzettséggel rendelkezik, vagy a munkakör betöltését megelőzően a képzést elvégezte és azt okirattal igazolja.
* az intézményvezetői munkakör kiírására vonatkozó pályázati felhívásban meg kell jelölni:

1. a betöltendő munkakör megnevezését és a munkakörbe tartozó lényeges feladatokat,
2. a munkakör betöltésének feltételeit,
3. a javadalmazásra, illetve annak megállapításának módjára vonatkozó információkat,
4. a munkaviszony kezdő és befejező időpontját,
5. a munkaviszony befejező időpontját követően - ha a munkáltatói jogkör gyakorlója ezt a lehetőséget a pályázó számára biztosítja - a kulturális munkakörben határozatlan időre történő továbbfoglalkoztatás lehetőségét és annak feltételeit,
6. a pályázat benyújtásának feltételeit és elbírálásának határidejét.

* A pályázati felhívást közzé kell tenni a kulturális intézmény, valamint fenntartójának honlapján. A közzététel napjának a fenntartó vagy ennek hiányában a kulturális intézmény honlapján való megjelenést kell tekinteni.
* A pályázat benyújtásának a határideje a pályázati felhívás közzétételétől számított harminc napnál rövidebb nem lehet.
* A pályázatnak tartalmaznia kell a pályázó szakmai önéletrajzát, részletes szakmai és vezetési programját, továbbá a pályázati felhívásban megfogalmazott feltételek teljesítésének hitelt érdemlő igazolását.
* A pályázat lebonyolítására vonatkozó teljes dokumentációt - a benyújtott pályázatokkal együtt - egységes ügyiratként kell kezelni.
* A pályázati eljárásban a munkáltatói jogkör gyakorlójának biztosítania kell, hogy a pályázat iránt érdeklődők a pályázat elkészítéséhez szükséges tájékoztatást megkapják, és a kulturális intézményt megismerhessék.
* A pályázat legfeljebb 5 év határozott időtartamra írható ki.
* A pályázatot legkésőbb az intézményvezetői munkakört betöltő munkavállaló intézményvezetői munkakörben történő foglalkoztatásának vagy munkaviszonyának megszűnése előtt 90 nappal ki kell írni. Amennyiben a pályázat eredménytelenül zárul, a pályázat megismételt kiírásáról 90 napon belül gondoskodni kell.
* Ha az intézményvezető munkaviszonyának megszűnését vagy az intézményvezetői munkakörben történő foglalkoztatása megszűnését követő napon az intézményvezetői munkakör nem kerül betöltésre, a munkáltatói jogkör gyakorlója az 1. mellékletben meghatározott követelményeknek megfelelő foglalkoztatottját legfeljebb 120 nap időtartamra pályázat lefolytatása nélkül is megbízhatja az intézményvezetői feladatok ellátásával.
* Az érvényes pályázatot benyújtó pályázót a pályázati határidő lejártát követő harminc napon belül a munkáltatói jogkör gyakorlója által létrehozott, - a kulturális intézmény alapfeladatait érintően szakértelemmel rendelkező tagokból álló - bizottság hallgatja meg. A bizottság tagjai között helyet kell kapnia

1. ha a kulturális intézményben működik üzemi tanács, annak egy képviselőjének
2. a kulturális intézmény fenntartója legalább egy képviselőjének, továbbá
3. a kulturális intézmény alaptevékenységének megfelelő országos szakmai szervezet egy képviselőjének vagya kulturális szakértői nyilvántartásban szereplő kulturális szakértőnek és a kulturális intézményben képviselettel bíró reprezentatív szakszervezet - ha van ilyen - egy képviselőjének.

* A munkáltatói jogkör gyakorlója a pályázatokról a bizottság írásba foglalt véleményét mérlegelve, a pályázati határidő lejártát követő hatvan napon belül, vagy ha e jogot testület gyakorolja, a következő ülésén dönt.
* Az intézményvezető igazgató munkakört tölthet be, vezető állású munkavállalónak minősül.

A Szociális és Humán Ügyek Bizottsága az előterjesztést a 2022. december 08-i ülésén megtárgyalta, a 42/2022. (XII.8.) számú határozatával elfogadta, és a Képviselő-testület részére elfogadásra javasolja.

Kérem a Tisztelt Képviselő-testületet, hogy az előterjesztést szíveskedjen megtárgyalni, majd az alábbi határozati javaslatokat elfogadni:

**Határozati javaslat:**

Zalaszentgrót Város Önkormányzata Képviselő-testülete nyilvános pályázatot ír ki a Városi Könyvtár és Művelődési - Felnőttképzési Központ igazgatói munkakörére az alábbi feltételekkel:

1. A pályázatot meghirdető szerv: Zalaszentgrót Város Önkormányzata
2. Meghirdetett munkahely: Városi Könyvtár és Művelődési - Felnőttképzési Központ– igazgató
3. Képesítés és egyéb feltételek: a kulturális intézményben foglalkoztatottak munkaköreiről és foglalkoztatási követelményeiről, az intézményvezetői pályázat lefolytatásának rendjéről, valamint egyes kulturális tárgyú rendeletek módosításáról szóló 39/2020. (X.30.) EMMI rendelet 1. mellékletében meghatározott képesítési feltételek.
4. Juttatások (illetmény, pótlék, egyéb): Bér és egyéb juttatások az Mt. és a belső szabályzatok alapján.
5. A megbízás 2023. április 01. napjától 2028. március 31. napjáig tart.
6. A pályázatnak tartalmaznia kell: a pályázó szakmai önéletrajzát, részletes szakmai és vezetési programját, továbbá a pályázati felhívásban megfogalmazott feltételek teljesítésének hitelt érdemlő igazolását.
7. A Képviselő-testület a pályázatok véleményezésére – szakmai bizottságként – a Szociális és Humán Ügyek Bizottságát kéri fel, kiegészítve jogszabályban meghatározott szervezetek képviselőivel.
8. A pályázati felhívást a fenntartó és az intézmény honlapján is közzé kell tenni.

A képviselő-testület felkéri a jegyzőt, hogy a pályázati eljárással kapcsolatos feladatokat végezze el.

Felelős: Dr. Simon Beáta jegyző

Határidő: 2023. március 31.

Zalaszentgrót, 2022. december 12.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |